Príloha č. 2: Skúsenosti z iných krajín

•	Nástroje prepojené na vlastný kapitál (rizikový kapitál, nezabezpečené úvery, „mezzaninové“ financovanie)
Od konca 2. svetovej vojny národné vlády začali v rámci priemyselnej obnovy a reštrukturalizácie zakladať spoločnosti a/alebo schémy za účelom finančnej podpory obnovenia a posilnenia priemyselných spoločností. Príkladom sú Kreditanstalt für Wiederaufbau (KfW) v Nemecku, National Reconstruction Bank (neskôr premenovaná na Nationale Investeringsbank) v Holandsku, Finanzierungsgarantie Gesellschaft (FGG) v Rakúsku a Small Business Administration (Správa malých podnikov) v USA. Ich nástroje zahrnovali celý rad špecifických úverových nástrojov a záruk, ktoré boli v mnohých prípadoch poskytované za trhové sadzby z dôvodu, že zasahovali do činností súkromného sektora. Rozdiel oproti schémam súkromného sektora spočíval v tom, že vlády boli ochotné podstúpiť riziká neprijateľné pre trhový sektor. Niekoľko takýchto schém sa ukázalo ako veľmi úspešných.
Z celosvetového hľadiska existuje okolo 150 - 200 garantovaných úverových fondov (s vylúčením schém exportných garantovaných úverov). 
Okrem toho nedostatok vlastného kapitálu a bankového úverovania pre začínajúce technologické spoločnosti viedol, najskôr v USA a od 80. rokov taktiež v Európe, k nárastu rizikového kapitálu.  Úspešnosť použitia rizikového kapitálu v súkromnom sektore inšpiroval národné vlády k napodobovaniu takýchto schém aj keď s odlišným rizikovým profilom. 
Príklady v jednotlivých krajinách:
o	USA
Zákon o malých investičných podnikoch z roku 1958 bol veľmi úspešný. Na základe tohto zákona vznikli „Malé obchodné investičné spoločnosti“ (MOIS), ktorým vláda, prostredníctvom Správy malých podnikov poskytovala mäkké úvery až do výšky štvornásobku príspevkov zo súkromného sektora. V 80. rokoch sa preferovanou právnou formou rizikového kapitálu stali súkromné komanditné spoločnosti a význam MOIS sa znížil. Nasledovali ďalšie programy, ako Program výskumu malých podnikov zameraný na inováciu, ktorý sa veľkosťou stal rovnako významným, ako bol v niektorých rokoch príliv súkromného rizikového kapitálu.
o	Holandsko
Začiatkom 80-tych rokov vláda založila spoločnosť zaoberajúcu sa rizikovým kapitálom „Maatschappij voor Industriele Projekten“ (ďalej len „MIP“), na ktorej sa podieľal aj súkromný sektor s 45 % účasťou. V dôsledku nesúladu medzi vládnou priemyselnou politikou a ziskovou orientáciou súkromného sektora spoločnosť MIP neuspela.
Naopak, vysoko úspešným finančným nástrojom bol „Garantieregeling Particuliere Participatie Maatschappijen“ (1981 - 1995). Išlo o záručnú schému pre spoločnosti podnikajúce s rizikovým kapitálom, ktorá týmto spoločnostiam kompenzovala až 50 % ich strát v investovaní. Tento nástroj prispel k podstatnému nárastu ponuky rizikového kapitálu. Vzhľadom na vysoký dopyt po tomto financovaní bol na ročné čerpanie ustanovený strop. Celkový príspevok vlády činil 106 mil. EUR.
Ďalším veľmi úspešným záručným financovaním sú záruky pre MSP, ktorých cieľom je zvýšenie úverovania MSP komerčnými bankami. Úvery MSP s maximálne 100 zamestnancami do výšky 1 mil. EUR garantuje do výšky 50 % vláda. Prebiehajú diskusie o zvýšení úverového limitu na úroveň 4 mil. EUR. Z dôvodu vysokého dopytu má toto financovanie realizované bankovým sektorom, taktiež stanovený strop. Ročné rozpočtové prostriedky sú v súčasnosti vo výške 450 mil. EUR, pričom v roku 2004 sa vyčerpalo 80 %. Do systému bolo začlenené aj financovanie prostredníctvom podriadených dlhov a záruk s ročným rozpočtom 170 mil. EUR. Riadenie týchto nástrojov (napr. spracovávanie žiadostí, kontrola limitov, výkazníctvo) je centralizované v agentúre zriadenej na Ministerstve pre ekonomické záležitosti.
Holandská vláda len nedávno uviedla rámec „Akčného programu techno-partnerstva“, ktorý sa má zaoberať špecifickými kritickými miestami: nedostatkom počiatočného kapitálu, podnikaním, podnikateľským duchom a ochranou know-how pomocou patentov. Program zavádza rôzne dotačné opatrenia vo výskumno-vývojových centrách (najmä na univerzitách) a „mezzaninový“ typ počiatočného financovania, ktorý sa orientuje na investície podnikateľov s rizikovým kapitálom, neoficiálnych investorov, oblastných vývojových spoločností a veľkých spoločností. Ročný rozpočet tohto programu pre nasledujúce roky je 25 mil. EUR.
o	Nemecká  spolková republika
Kreditanstalt für Wiederaufbau (KfW, viac než 3 500 zamestnancov) zaviedol niekoľko podporných schém, ktoré kombinujú úvery a záruky. V roku 1998 najvýznamnejšou schémou bola „Schéma technologickej účasti“ (KfW-Kreditbeteiligungsprogramm) (100 mil. EUR) určná na refinancovanie špecifických finančných podielov rizikového kapitálu do maximálnej výšky 75 % alebo 1,5 mil. EUR. 
Druhou najväčšou schémou bol Program rizikového kapitálu (KfW Riskokapitalprogramm), poskytujúci mix záruk (32 mil. EUR) a 73 mil. EUR dotovaných záruk (do výšky 5 mil. EUR) pre podnikateľov s rizikovým kapitálom. 
Tretí najväčší program (90 mil. EUR) bol ERP účastnícky program (ERP-Beteiligungsprogramm), v ktorom sa zúčastňoval KfW v malých a stredných podnikoch s predajom nižším než 50 mil. EUR. Záruky sú z tohto programu vylúčené. KfW má taktiež „mezzaninovú“ líniu produktov: pre rozbehnutie nových podnikov: ERP-Kapital für Gründung, pre rozširujúce sa spoločnosti: ERP Kapital für Wachstum a pre etablované MSP: Kapital für Arbeit und Investitionen; prostredníctvom týchto nástrojov KfW refinancuje bankové úvery. 
Zaviedlo sa množstvo ďalších, federálnou a krajinskými vládami podporovaných dotačných schém. Podľa všeobecnej mienky je jednoduchšie získať rizikový kapitál v Nemecku než v USA. Na druhej strane nie je známa miera úspešnosti týchto schém.
o	Rakúsko
V roku 1969 bola založená spoločnosť Finanzierungsgarantie Gesellschaft (FGG). Počas svojej činnosti trvajúcej viac ako 30 rokov poskytla spoločnosť záruky v objeme vyššom ako 1,3 mld. EUR pre investičné projekty rakúskych začínajúcich a rozširujúcich sa spoločností. Záruky bežne pokrývali 85 %, v niektorých prípadoch až 100 % istiny a úrokov z úverov. Do roku 2002 bola ročná miera nesplácania približne 8 %. V roku 1990 bol zavedený súbor záruk na podporu zahraničných investícií rakúskych spoločností a v roku 1996 „equity/guarantee“ kapitálový program. Úroveň záväzkov záruk dosiahol do roku 2002 výšku 350 mil. EUR. FGG sa nedávno spojila s Bürges Förderungsbank, inovačnou agentúrou založenou v roku 2002 a ERP Fondom do spoločnosti Austria Wirtschaftssservice GmbH (AWS), ktorá v mene vlády riadi všetky grantové a dotačné aktivity.
o	Maďarsko
Hitelgarancia je spoločnosť založená v roku 1992, ktorá poskytuje malým a stredným podnikom záruky do výšky 90 % na maximálne 15 rokov do celkovej výšky 600 mil. forintov na jednu spoločnosť. Z objemu jej záručného a úverového portfólia (ktoré v roku 2005 značne presiahlo hodnotu 700 mil. EUR) môžeme usudzovať, že je úspešná. Jedným z akcionárov je aj vláda. Napriek tomu, že úverové rozhodnutia sú prijímané zúčastnenými bankami, Hitelgarancia sama rozhoduje o poskytovaní záruk. Spoločnosť zamestnáva približne 65 zamestnancov.
o	Francúzsko
Časť štátom vlastnenej Banky pre rozvoj malých a stredných podnikov (BDPME) je OSEO/SOFARIS, ktorý garantuje bankové úvery novovzniknutým spoločnostiam (ktoré existujú menej než 3 roky) do výšky 70 %. Vystavené záruky dosahujú viac než 6 mld. EUR a poskytujú krytie viac než 300 000 spoločnostiam. Riadenie záručného financovania bolo prenesené na bankový systém. Samotné OSEO spracúva iba žiadosti, zber dát a výkazníctvo. 

o	Medzinárodné finančné inštitúcie
EK podporuje MSP pomocou veľkého počtu negrantových schém vrátane rizikového kapitálu a záruk prostredníctvom Európsky investičný fond (EIF). EIF nikdy nefinancuje a nespolupracuje s MSP priamo, ale len prostredníctvom finančných inštitúcií.. Aktivita EIF sa sústreďuje na nasledovné nástroje:
•	Rizikový kapitál (v mene EK; suma za roky 2000-2004: 114 mil. EUR): „ETF Start-up“ investuje do podnikateľských inkubátorov a fondov rizikového kapitálu poskytovaním kapitálu MSP, najmä počiatočným kapitálom, menšími/novými fondami, regionálnymi fondami, špeciálnymi fondami a fondami pre využívanie výskumu a vývoja. EK prednedávnom oznámila vytvorenie nového nástroja „Vysoký rast a inovatívna spoločnosť“ pre podporu začínajúcich spoločností usilujúcich sa o financovanie v rozmedzí 0,2-2,5 mil. EUR („údolie smrti“);
•	Rizikový kapitál (v mene EIB a v svojom mene): investície do spoločností s rizikovým kapitálom (celkový objem za roky 2000-2004 predstavoval 1,654 mld. EUR); 60 % týchto investícií je investovaných v spoločnostiach rizikového kapitálu v ranom štádiu , pre porovnanie so 7 % za celý európsky trh.
•	Záruky (v mene EK), pozostávajúce zo 4 „okien“ (celkový objem za roky 2000-2004: 4,070 mld. EUR, najmä do prvých dvoch schém): záruky na úverové portfóliá spoločnostiam s možnosťou rastu, ktoré majú max. 100 zamestnancov; záruky na mikroúverové portfóliá spoločnostiam s max. 10 zamestnancami; protizáruky a spoločné záruky na záručné schémy pre krytie kapitálových investícií do MSP s max. 250 zamestnancami a ICT záruky na krytie úverových portfólií na financovanie IT zariadení a školenia, prednostne pre spoločnosti s max. 50 zamestnancami.
•	Záruky (vo vlastnom mene, celkový objem za roky 2000-2004: 2,438 mil. EUR): úverové poistenie - môže byť garantované EIF do výšky 50 % (max. 200 mil. EUR na jednu inštitúciu) úverových portfólií alebo lízingov MSP; zvýšenie úverovej kapacity (sekuritizácia) - EIF kupuje od bánk balíčky úverov pre MSP, čím vytvára priestor pre tvorbu nového úverovania MSP; štruktúrované transakcie - EIF môže ručiť za dlhy, ktoré boli poskytnuté osobitne – účelovo založenými spoločnosťami t. j. spoločnosti, ktoré boli zriadené na poskytovanie „mezzaninových“ (špeciálnych dlhov, napr. podriadené dlhy) alebo kapitálových investícií do MSP.
•	EK nedávno v spolupráci s EIB navrhla úverový nástroj so zárukou pre projekty spoločnosti TEN - Transport. Táto záruka by mala pokryť očakávaný deficit počas prvých rokov fungovania projektu Partnerstva verejno-súkromného kapitálu.
•	EBOR bola aktívna pri zakladaní niekoľkých spoločností s orientáciou na rizikový kapitál podľa špecifík danej krajiny ako aj lokálnych spoločností v tých krajinách, kde je aktívna.
•	Partnerstvo verejno-súkromného kapitálu  (PPPs)
Pod vplyvom prehodnotenia úlohy vlády v ekonomike je poskytovanie špecifických infraštruktúrnych tovarov a služieb, ktoré bývali dominantou verejného sektora, vo zväčšujúcej sa miere prenášané do súkromného sektora. Vedúce pozície zastávajú krajiny ako USA a Austrália. V Európe tento trend začala v 80-tych rokoch Veľká Británia,. Typickými príkladmi sú odvetvia výstavby ciest, distribúcia energií, služby miestnych správ (napr. odvoz odpadu), informačné technológie a väznice. EK prispela k tomuto trendu dokumentmi, napr. Smernicou pre úspešné Partnerstvo verejno-súkromného kapitálu a dotovaním prípravných nákladov a poskytovaním dlhových služieb so zárukami pre projekty železničnej prepravy spoločnosti TEN.